Izvor: Shutterstock

Gradonačelnik Leskovca Goran Cvetanović izjavio je da su neki opštinski činovnici tokom radnog vremena gledali porno i modne sajtove, utakmice i filmove i sve vreme bili na društvenim mrežama, iako je to pisanom naredbom zabranio još pre šest godina.

Cvetanović je na vanrednoj konferenciji za medije kazao da da je to utvrdila četvoročlana komisija, koju je formirao, pregledom 15 kompjutera koje po raznim odeljenjima Gradske uprave koristi 15 službenika.

Kod skoro polovine službenika pronadjeni su takvi sadržaji, petoro službenika su internet koristili samo za službene potrebe, a ostali su samo čitali internet novine.

"Činjenica je da među zaposlenima ima onih koji svoje radno vreme koriste da bi igrali igrice, posećuju društvene mreže, sajtove za trgovinu, žutu štampu, video sadržaj, sajtove za modu, negu lica i tela, za prodaju odeće i obuće, gledali su se filmovi i utakmice u radno vreme, i što je najgore - i pornografija", kazao je gradonačelnik.

Ti službenici će biti kažnjeni sa 20 odsto manjom platom, a Cvetanović je kazao da bi najbolje bilo da potraže posao na nekom drugom mestu.

"Vidim da se izuzetno razumeju u kompjutere, u IT, zato im preporučujem da napuste lokalnu samoupravu. Nama neradnici ne trebaju. Ima ove nove fabrike što se otvaraju gde je velika mogućnost za njihov potencijal. Zahvalio bih im se na dosadašnjem radu i trudu. Ubuduće neka rade neke pametnije poslove", rekao je gradonačelnik Leskovca.

Cvetanović, koji je i funkcioner Srpske napredne stranke, rekao je da su kompjuteri oduzimani na pregled uz konsultaciju šefova odeljenja i da niko iz komisije nije gledao na partijsku pripadnost.

"Prvi koga sam pohvalio je član DS. Rekao sam: Odite i zahvalite mu u moje lično ime i kažite mu da takvi ljudi treba da napreduju u karijeri zato što se vidi da čovek radi stručno i da je posvećen poslu", rekao je gradonačelnik Leskovca.

Inače, tokom kontrole proveravana je istorija instaliranih veb pregledača, pruzetih sadržaja sa interneta, pristup društvenim mrežama, provera sadržaja na hard disku računara itd.